Komisijos sprendimas
2002 m. lapkričio 7 d.
iš dalies keičiantis Tarybos direktyvos 96/49/EB nuostatas dėl terminų, per kuriuos slėginiai cilindrai, cilindrų grupės ir cisternos, skirti pavojingiems kroviniams vežti geležinkeliais, turi atitikti šią direktyvą
(pranešta dokumentu Nr. C(2002) 4343)
(tekstas svarbus EEE)
(2002/885/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. liepos 23 d. Tarybos direktyvą 96/49/EB dėl valstybių narių teisės aktų, susijusių su pavojingų krovinių vežimu geležinkeliais, suderinimo [1] su paskutiniais pakeitimais, padarytais Komisijos direktyva 2001/6/EB [2], ypač į jos 6 straipsnio 4 dalies trečiąją pastraipą,
kadangi:
(1) Europos standartai, nustatantys išsamias technines specifikacijas slėginių cilindrų, cilindrų grupių ir cisternų gamybai, naudojimui ir vežimo sąlygoms vežant pavojingus krovinius geležinkeliais, dar neįtraukti į Direktyvos 96/49/EB priedą, nes jų ESK standartizacija dar nebaigta.
(2) Todėl būtina atidėti galutinius terminus, nustatytus Direktyvos 96/49/EB 6 straipsnio 4 dalyje, iki kurių tokie slėginiai cilindrai, cilindrų grupės ir cisternos turi atitikti Direktyvos 96/49/EB nuostatas.
(3) Todėl atitinkamai turėtų būti pakeista Direktyva 96/49/EB.
(4) Siekiant išvengti teisinio neapibrėžtumo šis sprendimas turėtų būti taikomas nuo 2001 m. liepos 1 d.,
PRIĖMĖ ŠĮ SPRENDIMĄ:
1 straipsnis
Direktyvos 96/49/EB 6 straipsnio 4 dalies pirmoji ir antroji pastraipos pakeičiamos taip:
"Valstybė narė gali ir toliau taikyti 1996 m. gruodžio 31 d. galiojusias nacionalines nuostatas dėl priede nurodytų naujų cisternų bei naujų slėginių cilindrų ir cilindrų grupių 2 klasės kroviniams gamybos, naudojimo ir vežimo sąlygų, nors jos ir skiriasi nuo priedo nuostatų, kol į priedą bus įrašytos nuorodos dėl slėginių cilindrų, cilindrų grupių ir cisternų gamybos bei naudojimo standartų, turinčių tokią pat privalomąją galią, kaip šios direktyvos nuostatos, bet ne ilgiau kaip iki 2003 m. birželio 30 d. Slėginius cilindrus, cilindrų grupes ir cisternas, pagamintas iki 2003 m. liepos 1 d. ir prižiūrimas pagal privalomus saugos reikalavimus, galima ir toliau naudoti laikantis iš pradžių nustatytų sąlygų.
2003 m. birželio 30 d. ir 2003 m. liepos 1 d. terminai slėginiams cilindrams, cilindrų grupėms ir cisternoms, kurioms nėra išdėstyta išsamių techninių reikalavimų arba kurių atžvilgiu priede nėra pakankamų nuorodų į atitinkamus Europos standartus, atidedami."
2 straipsnis
Šis sprendimas taikomas nuo 2001 m. liepos 1 d.
3 straipsnis
Šis sprendimas skirtas valstybėms narėms.
Priimta Briuselyje, 2002 m. lapkričio 7 d.